Na aanleiding van al die navrae wat ons die afgelope paar maande ontvang het, het dit al duideliker geword dat ons die bouwerk van ons huise baie deursigtig in ons koopkontrak sal moet aanspreek – iets wat Karookraal se ontwikkelaar dan ook gedoen het. Van die aspekte wat aangespreek is in die hersiene koopkontrak is die volgende:
In die oorspronklike kontrak sou die ontwikkelaar self die bouwerk hanteer, hierdie aspek is egter in die nuwe koopkontrak geherstruktureer. Dit is nou 'n voorwaarde dat die koper met die oordrag van sy/haar erf, 'n kontrak teken met Francois van Zyl Argitekte. Hierdie firma is aangestel om elke koper se huis volgens sy/haar vereistes te ontwerp en ook om die kontrak te bestuur. Francois van Zyl Argitekte lei 'n professionele span (wat 'n strukturele ingenieur en bourekenaar insluit) wat die opstel van 'n hoeveelheidslys vir tenderdoeleindes en finansiële kontrole van die bouproses sal behartig. 'n Binne-ontwerper vorm ook deel van hierdie span. Die totale fooi vir hierdie volledige diens beloop 7.5% van die boukoste – wat uiters billik is.
Na die oordrag van sy/haar eiendom het die koper 18 maande om 'n boukontrak met die suksesvolle boukontrakteur te teken.
Die bourekenaar sal 4 of 5 huise saam op tender plaas om sodoende die groter bouers te trek en beter pryse vir hierdie groter kontrak te kry. Dit is natuurlik tot elke koper se finansiële voordeel aangesien 'n groter boukontrakteur die huise teen beter tariewe sal kan bou. Die ontwikkelaar kry geen heffing of wins op hierdie boukontrakte nie.
Elke koper sluit sy/haar eie klein boukontrak direk met die bouer, met die argitek wat die finansiële en kontraktuele bestuur sal doen en vorderingsbetalings sal sertifiseer.
Riaan Stander, wat ook 'n aandeelhouer in die Karookraal ontwikkeling is, tree dan alleenlik op as die ontwikkelingsbestuurder wat die belange van die koper, die verkoper, die huiseienaarsvereniging en die dorpie as sulks, sal monitor en beskerm. Met hierdie reëling sal almal, vanaf die eerste tot die laaste koper, presies dieselfde status en beskerming geniet.
Die koopkontrakte sluit bostaande volledig in en is werklik tot elke koper se voordeel. Dit maak ook die bestuur van die projek baie eenvoudig.
Enige navrae met betrekking tot die bostaande kan aan die ontwikkelingsbestuurder, Riaan Stander, of Stadler & Swart Prokureurs se Chimoné Otto gerig word.